NDR เซ็ง! กำไรปี 58 ลดลง 25% ยังแจกปันผล 0.06 บ./หุ้น
NDR เซ็ง! กำไรปี 58 ลดลง 25% มาที่ 34.19 ลบ. จากปีก่อน 45.66 ลบ. หลังมีค่าใช้จ่ายในการจัดโปรโมชั่นเพิ่มขึ้น เตรียมจ่ายปันผล 0.06 บ./หุ้น XD 5 เม.ย.59 กำหนดจ่ายปันผล 28 เม.ย.59
18 ก.พ. 2559

บริษัท เอ็น.ดี.รับเบอร์ จำกัด (มหาชน) หรือ NDR รายงานผลการดำเนินงานปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 34.19 ล้านบาท หรือมีกำไรสุทธิ 0.16 บาทต่อหุ้น ลดลง 25% จากช่วงเดียวกันของปีก่อนที่มีกำไรสุทธิ 45.66 ล้านบาท หรือมีกำไรสุทธิ 0.32 บาทต่อหุ้น
โดยผลการดำเนินงานในช่วงดังกล่าวที่ลดลง เนื่องจากบริษัทมีกำลังซื้อที่หดตัวลงอย่างมาก ส่งผลให้บริษัทต้องทำโปรโมชั่นและมีการลดราคาสินค้าเพื่อผลักดันยอดขายจึงทำให้อัตราส่วนของกำไสุทธิลดลง ถึงแม้ราคาวัตถุดิบจะลดลงก็ตาม 
นอกจากนี้ ได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นเงินสดจำนวน 0.06 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 5 เม.ย. 2559 และกำหนดจ่ายเงินปันผลในวันที่ 28 เม.ย. 2559